SOLAR เพิ่มทุน 816 ล้านหุ้น ขายผถห.เดิม 1:1 ราคา 1 บ. แถมวอร์แรนต์ 2:1
SOLAR ออกหุ้นเพิ่มทุน 816.18 ล้านหุ้น ขายผู้ถือหุ้นเดิมไม่เกิน 544.12 ล้านหุ้น 1:1 ราคา 1 บ./หุ้น และอีกจำนวนไม่เกิน 272.06 ล้านหุ้น จัดสรรเป็นวอร์แรนต์ 2:1 โดยไม่คิดมูลค่า จ่อนำเงินที่ได้ไปขยายการลงทุน, เป็นเงินทุนหมุนเวียนกิจการ
11 ต.ค. 2564

บริษัท โซลาร์ตรอน จำกัด (มหาชน) หรือ SOLAR เปิดเผยว่า ที่ประชุมคณะกรรมการบริษัท ครั้งที่ 8/2564 มีมติให้เพิ่มทุนจดทะเบียนของบริษัทจาก 544,124,723 บาท เป็น 1,360,311,807 บาท โดยออกหุ้นสามัญจำนวน 816,187,084 หุ้น มูลค่าที่ตราไว้หุ้นละ 1 บาท รวม 816,187,084 บาท
โดยบริษัทจะจัดสรรหุ้นเพิ่มทุนเสนอขายให้ผู้ถือหุ้นเดิมตามสัดส่วนการถือหุ้น ไม่เกิน 544,124,723 หุ้น ในอัตราส่วน 1 หุ้นเดิม : 1 หุ้นเพิ่มทุน ราคา 1.00 บาทต่อหุ้น กำหนดวันจองซื้อและชำระเงินค่าหุ้น วันที่ 13 – 17 ธันวาคม 2564 และอีกจำนวนไม่เกิน 272,062,361 หุ้น รองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (SOLAR-W1) ที่จะจัดสรรให้แก่ผู้ถือหุ้นเดิมที่จองซื้อหุ้นสามัญเพิ่มทุน ในอัตราส่วน 2 หุ้นเพิ่มทุน : 1 หน่วยใบสำคัญแสดงสิทธิ โดยไม่คิดมูลค่า ทั้งนี้ SOLAR-W1 จะออกให้วันที่ 22 ธ.ค.2564 มีอายุ 2 ปี ราคาใช้สิทธิ 2 บาท/หุ้น
ทั้งนี้บริษัทกำหนดวันประชุมวิสามัญผู้ถือหุ้นครั้งที่ 1/2564 ในวันที่ 22 พฤศจิกายน 2564 โดยกำหนดรายชื่อผู้ถือหุ้นที่มีสิทธิในการเข้าร่วมประชุมผู้ถือหุ้น (Record Date) ในวันที่ 28 ตุลาคม 2564
อย่างไรก็ดีบริษัทวางแผนระดมทุนการเสนอขายหุ้นสามัญเพิ่มทุนให้แก่ผู้ถือหุ้นเดิมของบริษัทตามสัดส่วนการถือหุ้นประมาณ 544,124,723บาท และการออกใบสำคัญแสดงสิทธิ SOLAR-W1 ประมาณ 544,124,722 บาท โดยในกรณีที่มีการจองซื้อหุ้นสามัญเพิ่มทุนทั้งหมด และมีการใช้สิทธิตาม SOLAR-W1 เต็มจำนวน บริษัทจะสามารถระดมทุนได้รวม 1,088,249,445 บาท
ขณะเดียวกันบริษัทจะนำเงินทุนที่ได้ไปขยายการลงทุนในธุรกิจที่บริษัทมีอยู่เดิม และการขยายไปสู่ธุรกิจอื่นๆ ที่ก่อให้เกิดการขยายฐานรายได้ของการดำเนินธุรกิจ ทั้งยังเป็นเงินทุนหมุนเวียนซึ่งจะทำให้บริษัทมีความสามารถในการสร้างรายได้และความสามารถในการทำกำไรเพิ่มขึ้น และผู้ถือหุ้นของบริษัทจะได้รับผลประโยชน์เกี่ยวเนื่องจากการที่บริษัทมีรายได้และกำไรที่เพิ่มมากขึ้นในด้านของเงินปันผลและกำไรจากราคาหุ้นของบริษัทที่เพิ่มขึ้นตามผลประกอบการ
 